|  |  |
| --- | --- |
| **Школа** | Средња економска школа |
| **Наставни предмет** | Српски језик и књижевност |
| **Разред** | III-3 |
| **Датум реализације** | 18.3.2020. и 20.3.2020. (два часа) |
| **Наставник** | Јелена Тодоровић |

**Наставна јединица: ИВО АНДРИЋ: *„EХ PONTO“***

Биографски подаци: Иво Андрић рођен је у околини Травникa 1892. године. Детињство је провео у Вишеграду, где је завршио основну школу. Гимназију је завршио у Сарајеву, у време када се оснива покрет „Млада Босна”. Због учешћа у покрету он је велики део Првог светског рата провео у аустријским затворима, где му је озбиљно нарушено и здравље. Од тешких мисли и затворске атмосфере бранио се радом и читањем. Из тих дана потичу и његови прозни поетски записи *Еx Ponto* (1918) и *Немири* (1920).

Прва објављена приповетка *Пут Алије Ђерзелеза* (1920) представила је зрелог приповедача фине инспирације и богатог језика.

*Три књиге приповедака* (1924, 1931, 1936) потврдиће Андрића као врсног приповедача и хроничара Босне, који за јунаке узима Србе, муслимане, Јевреје, Хрвате, странце.

Андрић се нагло појавио као романсијер објављивањем три романа 1945. године:*На Дрини ћуприја*, *Травничка хроника*, *Госпођица*.

Андрићев човек, ма које вере био, сложена је личност, са снажним унутрашњим животом, са узаврелим страстима, мутним нагонима, непредвидивим понашањем.

**„Ex Ponto“**, одабрани фрагменти (делови)

(лирска проза)

Неопходно је прочитати одломке који се налазе у вашим Читанкама.

Наслов је необичан, пише се латиницом.

Аналогија је могућа са делом *Epistolae ex Ponto* (Писма са Црног мора) римског песника Овидија који је, због свог распусног живота, био прогнан из Рима на обале Црног мора, међу варваре. Адрић се у затвору осећао усамљено, прогнано, а то су осећања која доминирају Овидијевим писмима (епистолама). Вероватно је зато позајмио наслов који је за образованог читаоца алузија на таква осећања.

*Еx Ponto* је писан у тамници и прогонству, он је доживљај неслободе духа и тела, мрачна слика људске изолације и усмаљености.

Дело је прави пример **лирске и медитативне прозе** која је доминантна у експресионизму.

Из таквог осећања усамљености проистичу тамни тонови, меланхолија, резигнација и песимизам као стално својство Андрићевог певања и приповедања.

Мноштво тема ушло је у ову поетску прозу: **човек, живот, самоћа, смрт, жена, љубав, резигнација, страх, задовољство, ропство, немоћ, сумња, стварање, немир...**

**Средишњи мотив је самоћа:** „Најгора несрећа и најстрашнија казна мог живота јест у томе што сам осуђен да живим сам”.

Своје лирске записе Андрић посвећује свим људима који су доживели **бол.**

Утамничено биће долази и до спознаје да никада не би могло тако интензивно да мисли и спозна себе да није било тог удеса, бродолома и патње.

У првом плану је унутрашњи свет лирског субјекта. Наглашено је разочарање и осећање усамљености, страх од самоће, од пролазности, зла и неизвесности. Биће је угрожено, као и положај човека у свету.

Стил је динамичан: апострофа, реторска питања, екскламација.

Задаци:

Пажљиво читајте одабране фрагменте из Читанке или их пронађите на интернету.

Проучите пишчева осећања и расположења. Забележите каква размишљања и осећања изазивају у вама.

Може ли се повући паралела са нашом тренутном ситуацијом?

Посебну пажњу обратите на *Епилог.*

Добро размислите о реченици: ***,, Чудно је, како је мало потребно да будемо срећни и још чудније: како често нам баш то мало недостаје!''***

То је и тема за ваш домаћи задатак.



